Omkeerstrategie by NSFAS vorder glo goedLP’s het Woensdag gehoor die nasionale finansiële hulpskema vir studente (NSFAS) het binne ŉ jaar só verbeter dat hy nou twee keer soveel aansoekers kan hanteer. Randall Carolissen, administrateur van NSFAS, het statistiek ingedien by die parlementêre komitee oor hoër onderwys wat wys dat NSFAS in 2019 finansiële hulp aan 442 380 studente by universiteite en kolleges verskaf het. Altesaam 546 499 aansoeke is ontvang. In 2018 was die getal aansoekers 267 866. Hy het gesê danksy die doeltreffendheid van die stelsel, sedert dit onder administrasie geplaas is, is 93% van die aansoeke reeds teen die einde van Januarie gefinaliseer – betyds vir die akademiese registrasieproses. Begunstigdes hoef dus nie self registrasiefooie te betaal nie. Carolissen het gesê die getal aansoekers het ook toegeneem danksy ŉ omvattende sosialemediaveldtog, ŉ eenvoudiger aanlyn aansoekproses, en stabilisering van die tegniese platforms vir NSFAS. Hy het aan LP’s gesê een van die eerste probleme wat die administrateurs moes regstel ná die skema in Augustus 2018 onder administrasie geplaas is, wat ŉ ernstige tekort aan tegniese kenners, met te veel uitvoerende lede met groot salarisse. NSFAS is deur die voormalige minister van hoër onderwys, Naledi Pandor, onder administrasie geplaas ná sy versuim om beurse uit te betaal aan nagenoeg die helfte van goedgekeurde begunstigdes tot studentebetogings gelei het.